Dubupis

Dubupis – upelis šiaurės vakarų Lietuvoje; Darbos kairysis intakas. Prasideda į pietus – pietryčius nuo Nausėdų, Pilalės miške. Teka šiaurės vakarine Kretingos rajono savivaldybės teritorijos dalimi pietų kryptimi. Prateka Pilalės, Varniškės, Barkelių, Balto kalno miškus. Į pietus nuo aukštupio kerta Darbėnų–Grūšlaukės, vidurupyje – Darbėnų–Vaineikių kelius, Barkelių pietinėje dalyje staigiai pasuka į vakarus – šiaurės vakarus, prateka centrine Darbėnų miestelio dalimi ir už bažnyčios įteka į Darbą 13,3 km nuo jos žiočių. Upės aukštupys reguliuotas.Lietuvos upės (hidrografija ir nuotėkis): monografija /B.Gailiušis, J.Jablonskis, M.Kovalenkovienė. – Kaunas: Lietuvos energetikos institutas, 2001. – 792 p. ISBN 9986-492-64-5.

Ant upės Darbėnuose įrengtas nedidelis tvenkinys.

Gyvenvietės: Nausėdai, Auksūdys, Prūdgalis, Naujukai, Barkeliai, Darbėnai.

Kultūros paveldo objektai: kairiajame krante – Auksūdžio piliakalnis, Auksūdžio senovės žemdirbystės vieta, Darbėnų žydų III holokausto vieta, Darbėnų paminklas partizanams, dešiniajame krante – Auksūdžio III kapinynas, Barkelių senosios kapinės, Darbėnų žydų II holokausto vieta, Darbėnų Šv. apaštalų Petro ir Pauliaus bažnyčia.

Upėvardis kildinamas nuo žodžių dubti („darytis dubiam, linkti, klimpti, smegti“), dubus („įdubęs, gilus“), dubė („įdubimas, slėnys“).

 Šaltiniai 

Kategorija:Kretingos rajono upės